ปรกติไม่ค่อยได้ไปแถบฝั่งธนบุรี ย่านกัลปพฤกษ์ บ่อยนัก แต่ครั้งนี้ต้องพาชาวต่างชาติไปทำธุระที่แถววุฒากาศก็เลยมีโอกาสไป ซึ่งบริษัทที่ไปติดต่องานเขาก็แนะนำ ร้านซ้งโภชนา ถนนกัลปพฤกษ์ ว่าเป็นร้านที่เหมาะกับการที่จะพาชาวต่างชาติไปทาน ซึ่งก็ไม่ผิดหวังเลย แม้ราคาจะสูงไปหน่อย แต่คุณภาพและรสชาดถือว่าดีมาก โดยเฉพาะบรรยากาศภายในร้านที่โอ่โถงน่านั่ง ทั้งคุยธุรกิจ และการสังสรรค์ของครอบครัวขนาดใหญ่ อาหารที่มีชื่อของที่นี่ก็คงจะไม่พ้น   ปูทะเลอบวุ้นเส้น  ต้มยำกุ้งน้ำข้น   ทอดมันปลากรายและทอดมันกุ้ง ซึ่งเราก็ได้สั่งมาทั้งหมด รวมทั้งที่ร้านแนะนำคือ หมึกไข่นึ่งมะนาวและปวยเล้งผัดน้ำมันหอย อาหารรสชาดดีในระดับหนึ่ง แต่คงจะเป็นเพราะเป็นร้านออกแนวจีนกลาง หรือคงเห็นว่าเราพาชาวต่างชาติไป อาหารจึงค่อนข้างรสชาดอ่อนไปหน่อย แต่โดยรวมถือว่าดี  การบริการและความสะอาดของร้านไม่มีอะไรให้ตำหนิเลย คิดว่าคงเป็นเรื่องที่เจ้าของใส่ใจอย่างมาก รวมถึงห้องน้ำที่สะอาดกว่าร้านอาหารจีนทั่วไปมาก สรุปแล้วก็คือ ร้านนี้แนะนำต่อกันได้ไม่ต้องกลัวหน้าแตก แต่ถ้าจะหน้าแตกก็ตอนเรียกเก็บเงินนี่แหละ ที่อาหารบางเมนูโดยเฉพาะ กุ้งใหญ่ ปูทะเลและประเภทปลาทะเล ราคาค่อนข้างโดดเด่น คือสูงกว่าปรกติอยู่  ฉะนั้นควรดูเมนูให้ดีก่อนจะสั่งอาหาร